Elvira Nabiullina

Elvira Sakhipzadovna Nabiullina (russisk: Эльвира Сахипзадовна Набиуллина, født 29. oktober 1963 i Ufa) er en russisk økonom som siden juni 2013 har vært sentralbanksjef i Russlands sentralbank.Russlands sentralbank - Elvira Nabiullina (Ms) , besøkt 13. desember 2014. 

 Utdanning og yrkeserfaring 
Nabiullina ble utdannet fra Økonomisk fakultet ved Statsuniversitetet i Moskva i 1986.

Fra 1991 til 1994 jobbet hun for interesseorganisasjonen Scientific and Industrial Union, og dens etterkommer Russian Union of Industrialists and Entrepreneurs. I 1994 gikk hun til det russiske økonomidepartementet, der hun jobbet i avdelingen for økonomiske reformer, fra 1996 som leder for avdelingen. Der jobbet hun fram til 1997, da hun ble utnevnt til viseøkonomiminister. Hun forlot departementet i 1998, for å jobbe i tenketanken Promtorgbank. I 1999 var hun direktør i Eurasian Ratings Service, og fra 1999 til 2000 var hun visepresident i Centre for Strategic Research Foundation. 

Hun returnerte til politikken i 2000, da hun ble første viseminister i Departementet for økonomisk utvikling og handel, men fra 2003 til 2005 var hun president i Centre for Strategic Research Foundation. Fra 2005 til 2007 jobbet hun i den russiske organisasjonskomiteen for det russiske presidentskapet i G8-gruppen. 

Den 24. september 2007 ble hun utnevnt til minister for økonomisk utvikling og handel, dette departementet byttet navn til Departementet for økonomisk utvikling i mai 2008, da ansvaret for handel ble overført til det nye Handels- og industridepartementet. Andrej Belousov overtok som minister for økonomisk utvikling i mai 2012, da Nabiullina ble utpekt som assistent for president Vladimir Putin. 

I juni 2013 overtok hun som sentralbanksjef for Russlands sentralbank, og ble da den første kvinnelige sentralbanksjefen i et land i G8-gruppen.RT - Putin taps aide for Russia's Central Bank, first woman to head G8 monetary authority, besøkt 30. november 2014. Hun overtok da etter Sergej Ignatyev da hans tredje periode utløp.

 Referanser 

 Eksterne lenker 
 Presentasjon på sentralbankens hjemmeside

Kategori:Sentralbanksjefer
Kategori:Personer fra Ufa
Kategori:Fødsler i 1963